De wichtigst Kult isch de vom Poeninus gsii, wo ufem Pass vom Grosse St. Bernhard vereert woren isch. Im Ortsname Tarnaiae (hüt: Massongex) chönnt möglicherwiis de Name vom keltische Donnergott Taranis enthalte sii. Witteri bizügti keltischi Gotthaite sind de Sucellus, d Cantismerta und de Sedatus, nebet de römische Götter Jupiter, Mars und Merkur. Us Acaunum (hüt: St-Maurice) stammt e Bronzechopf vomene Stier mit drai Hörner und inere Quellgrotte bi Acaunum sind d Nymphe vereert wore. Im Rottedelta bi Pennelocus (hüt: Villeneuve) isch en Aichestatue gfunde wore, wo usem 1. Joorhundert v.Chr. stammt. Spöter sind orientalischi Kult is Wallis drunge, so vo de Magna Mater und em Mithras. Abem 4. Joorhundert het s Christetum fuess gfasst.